Svet šoubiznisu sa práve dočkal obrovskej novinky. Skupina Screen Actors Guild (SAG) sa do štvrtka spojí so Združením amerických scenáristov, čo je prvá fúzia takéhoto rázu od roku 1960. Väčšina Hollywoodu je tak v štrajku, čo znamená zastavenie aktuálne najväčšieho filmového priemyslu, píše Futurism.
Štrajk spôsobilo predovšetkým používanie umelej inteligencie vo filmovom priemysle, čo mnohí vnímajú ako ohrozenie živobytia ľudských scenáristov a hercov. A na túto obavu majú veľmi dobrý dôvod.
Aliancia filmových a televíznych producentov (AMPTP) totiž má v pláne použiť túto technológiu na to, aby nahradila vedľajšie herecké úlohy. Účinkujúci sa majú na scéne objaviť len na deň. Následne budú naskenované umelou inteligenciou, ktorá na základe ich podobizne vytvorí akýsi hologram. Živí herci tak naďalej už nebudú potrební, pričom zaplatené dostanú len za ten jeden deň, ktorý strávia na scéne.
AMPTP podľa správ CNBC tieto správy popiera, hoci vedenie sa k záležitosti doposiaľ priamo nevyjadrilo.
Technológia sa už vraj používa
Herci a scenáristi sa vo veľkom búria, no možno už je neskoro. Poniektoré zdroje totiž uvádzajú, že predmetná technológia digitálnych avatarov už bola použitá pri produkcii pripravovaných filmov Captain America: Brave New World a The Residence, okrem iných. Herci, ktorí v týchto filmoch pôsobia, vraj ani nedostali možnosť odmietnuť skenovanie umelou inteligenciou, čo bolo podmienené ich prijatím.
Nie je teda vylúčené, že filmy budúcnosti budú vo veľkom využívať projekcie umelej inteligencie namiesto živých hercov, aspoň čo sa týka vedľajších úloh. Či s tým hromadné štrajky niečo spravia je nateraz otázne.